Diari Oficial de la Generalitat Valenciana


Sumari del DOGV 8697, del 13-12-2019 (2019/10274)

RESOLUCIÓ de 5 de novembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 156/18-AIA Onda.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8697

Data del DOGV
:   13-12-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/10594


Data del document
:   05-11-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Onda
    * impacte ambiental

RESOLUCIÓ de 5 de novembre de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 156/18-AIA Onda. [2019/10981]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletin Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 156/18-AIA Onda.  
  
«Informe d'impacte ambiental  
Expedient: 156/3174-UPD.  
Projecte: Sondeig d'investigació/captació d'aigües subterrànies.  
Promotor: EUROATOMIZADO, SA.  
Òrgan substantiu: Servei Territorial d'Indústria i Energia (Castelló).  
  
Expedient substantiu: ASOSUB/2018/24/12.  
Localització: Camí el Colaor, 40 (parcel·la 1, del polígon 65730: sòl urbanitzable industrial).  
Terme municipal: Onda.  
  
Objecte i característiques tècniques del projecte:  
L'objecte de la captació d'aigua subterrània és servir de suport o substitució a un sondeig existent i que ja disposa de concessió d'aigua (núm. 1999CP0262) per a ús industrial en el procés d'atomització d'argiles de l'empresa situada en la mateixa parcel·la. La baixada de rendiment d'aquest pou ha plantejat la necessitat de realitzar el nou sondeig d'investigació que es projecta per a aconseguir mitjançant sistema de rotopercussió una profunditat aproximada de 300 metres (depén del desenvolupament de l'obra) amb un diàmetre de 220 mil·límetres. En cas de resultar positiva l'obra, seria ampliat fins als 310 mil·límetres, a fi de poder equipar-lo amb una canonada de ferro de 250 mil·límetres de diàmetre i 6 mil·límetres de gruix, ranurada en els trams productius. Finalment, seria fonamentat l'espai anul·lar roca-canonada des de l'embocadura i fins a -20 metres.  
Els materials que es preveu travessar són conglomerats (de 0 a 20 m), arenisques (fins a -250 m) i calcàries (fins a la base del sondeig). La massa d'aigua subterrània captada seria la 080.127 «Plana de Castelló» i el cabal màxim previst de 16,66 l/s, sent el volum màxim a extraure els 299.157 m³/any de la concessió actual.  
No es requereixen nous accessos, ja que el sondeig quedarà emplaçat en la mateixa parcel·la d'ús industrial. La duració total de l'obra s'estima en una setmana o poc més, i es preveuen un parell de dies de perforació, l'assaig de bombament (72 hores) i, si escau, les possibles labors de testificació, ampliació i entubat del sondeig.  
L'actuació queda fora i allunyada dels espais que formen la Xarxa Natura 2000, així com de qualsevol altre espai natural protegit segons la Llei 11/1994, de la Generalitat Valenciana.  
El document ambiental no preveu mesures preventives ni correctores particulars més enllà del compliment de tota la normativa laboral i sectorial aplicable, ja que els efectes analitzats en l'epígraf 5 del document ambiental són mínims i d'escassa rellevància.  
  
Tramitació administrativa:  
Mitjançant un escrit remés el 25 de setembre de 2018 pel cap del Servei Territorial d'Indústria i Energia de Castelló (referència expedient ASOSUB/2018/24/12), va tindre entrada en la Direcció General de Medi Natural i Avaluació Ambiental el document ambiental del projecte, a fi de ser sotmés al procediment d'avaluació ambiental simplificada, segons l'annex II de la Llei 21/2013, de 9 de desembre, d'avaluació ambiental.  
Dins del tràmit de consultes, segons l'article 46 de la Llei 21/2013, d'avaluació ambiental, es va donar trasllat de l'expedient als Serveis Territorials de Medi Ambient (STMA) de València (13.02.2019) i de Castelló (15.02.2019), per disposar el primer de tècnic especialista en hidrogeologia, i en tots dos casos a fi d'informar sobre les possibles afeccions ambientals derivades de l'execució del projecte.  
  
El Servei Territorial de Medi Ambient de Castelló remet un informe de data 22 de març de 2019 en el qual s'analitza la possibilitat d'afecció a la via pecuària núm. 34 «Colada del Corral del Sastre», que discorre pel nord de la parcel·la objecte del projecte. En aquest informe s'estima que, mancant partió i amollonament, els 15 metres d'amplària legal corresponent a aquesta via pecuària poden ser establits respecte a l'eix del camí existent, de manera que el sondeig projectat quedaria clarament fora de l'àmbit d'aquesta. Així mateix, es recorda que la via pecuària no podrà ser ocupada ni afectada durant el desenvolupament de les obres.  
  
En data 9 d'agost de 2019, la Unitat d'Impacte Ambiental del Servei Territorial de Medi Ambient (Direcció Territorial de València) emet un informe-proposta en el qual repassa les característiques tècniques del projecte i les seues possibles afeccions ambientals, i després emet un informe favorable en el qual proposa, als efectes ambientals, la seua resolució favorable.  
Anàlisi dels possibles efectes ambientals:  
A partir del document tècnic tramitat, del que s'ha informat durant la tramitació de l'expedient, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) La superfície afectada per les obres de perforació es limita a l'ocupada per la màquina perforadora i la bassa de retenció de detritus, i és una afecció temporal breu (una setmana), de baixa entitat i d'escassa persistència després de l'aplicació de les mesures previstes, la qual cosa garanteix l'absència d'impactes residuals.  
b) No es preveuen a priori efectes apreciables, directes ni indirectes, sobre la Xarxa Natura 2000, els espais i hàbitats de la qual queden allunyats del present emplaçament.  
c) No s'ha plantejat l'acumulació d'efectes negatius respecte a altres projectes ni tampoc afeccions significatives sobre l'aqüífer, si bé els possibles efectes hidrogeològics entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 del seu annex II).  
  
d) Al marge de l'aprofitament hídric, la utilització de recursos naturals resulta irrellevant en aquest tipus d'obres, així com la generació de residus més enllà del detritus generat per la perforació que per la seua escassa magnitud, la seua naturalesa terrígena i el seu reduït volum no plantegen problemes d'eliminació.  
e) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb un efecte temporal breu (màxim una setmana) i d'escassa rellevància ambiental. El risc d'accidents queda regulat per les normes laborals i de seguretat minera, que són competència de l'òrgan substantiu, i és poc probable que puguen arribar a tindre efectes ambientals de consideració.  
f) El sondeig se situa en un entorn de desenvolupament industrial allunyat d'espais naturals protegits i de la Xarxa Natura 2000.  
g) No s'ha detectat la possibilitat d'afeccions a béns culturals, restes arqueològiques ni altres elements coneguts del patrimoni cultura valencià.  
  
Consideracions jurídiques:  
El projecte examinat constitueix un dels supòsits fàctics en els quals és preceptiva l'avaluació d'impacte ambiental simplificada prèvia a la resolució administrativa que s'adopte per a l'aprovació d'aquell, segons es desprén de l'apartat b/ de l'article 7.2 de la Llei 21/2013, d'avaluació ambiental.  
En l'expedient s'han observat els tràmits previstos en la secció 2a de la Llei 21/2013 (modificada per la Llei 9/2018), entre les altres disposicions que li són aplicables.  
El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant la Resolució de 9 d'agost de 2019, el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental.  
Per tot això i en exercici de les funcions que tinc legalment atribuïdes:  
  
Resolc:  
  
Primer  
Emetre un informe d'impacte ambiental favorable per a l'autorització i l'equipament del sondeig promogut per l'empresa Euroatomizado, SA, per a les seues instal·lacions situades al camí del Colaor, 40, en el terme municipal d'Onda, per considerar que, en els termes plantejats i amb les condicions establides en l'apartat segon, sense perjudici de la prèvia obtenció de les autoritzacions sectorials que siguen aplicables, no tindrà efectes significatius sobre el medi ambient, estimant innecessari aplicar un procediment d'avaluació d'impacte ambiental ordinària.  
  
  
Segon  
Tant la part promotora com els òrgans competents hauran d'observar i complir les següents condicions i criteris:  
1a) Es recorda a la part promotora, a l'efecte de la seua no-ocupació ni afecció, que les seues instal·lacions limiten al nord amb la colada del Corral del Sastre, via pecuària classificada mitjançant l'Ordre Ministerial de 30 d'abril de 1956 (publicada en els BOE del 25 de maig de 1956 i del 07.06.1956) amb una amplària legal de 15 metres que, en principi -mancant la seua partió i amollonament- tenen com a referència l'eix del camí existent.  
2a) Haurà de preveure's que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent el determine innecessari per disposar d'altres opcions o d'una xarxa suficient.  
3a) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que, mitjançant laminació de cabals o dissipadors d'energia, resulte efectiu per a evitar erosió i possibles danys en infraestructures, propietats i parcel·les adjacents. En tot cas, la persona titular de l'obra haurà de reparar els possibles danys causats i, si escau, indemnitzar les persones afectades pels perjudicis ocasionats.  
  
Tercer  
De conformitat amb el que preveu l'article 47.3 i 47.4 de la Llei 21/2013, d'avaluació ambiental, s'ordena la publicació de la present resolució en el Diari Oficial de la Generalitat Valenciana i s'adverteix, així mateix, que perdrà la seua vigència i cessarà la producció dels seus efectes si, una vegada publicada, no s'ha autoritzat el projecte en el termini màxim de quatre anys des d'aquesta publicació.  
  
Quart  
D'acord amb el que disposa l'article 47.6 de la Llei 21/2013, d'avaluació ambiental, contra aquest informe d'impacte ambiental no es pot interposar cap recurs, sense perjudici del que, si escau, corresponga, en via administrativa o judicial, enfront de la resolució d'autorització del projecte.  
  
València, 25 d'octubre de 2019.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons Resolució de 9 d'agost de 2019 (DOGV 8614, 16.08.2019).]»  
  
València, 5 de novembre de 2019.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons la Resolució de 9 d'agost de 2019 (DOGV 8614, 16.08.2019).]